

 Province of the

EASTERN CAPE

EDUCATION

**DIRECTORATE SENIOR CURRICULUM MANAGEMENT (SEN-FET)**

**HOME SCHOOLING: NOTES**

**AMANQAKU OKUZIHLAZIYA OHLALUTYWE LWESIHOBE SEKOTA YOKU-1**

**ULUHLU LWEMIBINGO**

1. **Intliziyo**
2. **Ithemba**
3. **Ukwenziwa komkhonzi**
4. **A! Ngangomhlaba**
5. **Umlambo**
6. **INTLIZIYO YAM: C NQAKULA**

|  |
| --- |
| 1. Intliziyo yam indityhilela izinto ezininzi;
2. Iyandityhola yakuthanda, indisindise kananjalo.
3. Hayi madoda! Unzima lo mthwalo!
4. Umkhonto ololwe walubengu, awubinzi
5. Udale amanxeba afana nawale ntliziyo,
6. Mhla izanyazanyiswe yadutywa zizilingo,
7. Eziza ngongcwalalzi, ezinzulwini zobusuku nangesifingo –
8. Okanye ndityholwa ngezinto endingazaziyo.
9. Intliziyo yam lusindiso lwam;
10. Intliziyo yam kukutshabalala kwam;
11. Indikhaphela ezindleleni zobulungisa;
12. Kanti nakwezingendawo iyandisa.
13. Mandiyithini ke le ntliziyo,
14. Xa imkhonza ngolu hlobo umniniyo?
 |

**UdidI/Uhlobo lombongo**

* **Yisonethi (**yaMangesi/Kashakespeare) kuba inekwathreni ezintathu kunye nekhaphuleti (eyimiqolo emibini yokugqibela)
* Lo mbongo yisonethi kuba inemiqolo elishumi elinesine.
* Imiqolo yokuqala esibhozo yiOkthevu kanti emithandathu yiSesthethi, kule emithandathu emibini yokugqibela yikhaphlethi.

**Inkcazelo ngentliziyo**

* Intliziyo lilungu lomzimba elimpompa igazi lithumele kwamanye amalungu omzimba.
* Ikwayeyona ndawo ekukholelwa ukuba qulathe iingcinga zomntu ezintle nezimbi.

**Intsingiselo yamagama angaqhelekanga kulo mbongo**

|  |  |
| --- | --- |
| **Isigama** | **Intsingiselo** |
| Indityhilela  | Ukubonsa izinto ebezingakucacelanga. |
| Iyandityhola | Kukubekwa ityala ungalenzanga (iyandilahlekisa) |
| Ukusindisa | Ukuhlangula umntu osengxakini |
| Umthwalo | Into ekusindayo eluxanduva kuwe/lwakho |
| Umkhonto | Isixhobo sentsimbi/isinyithi esilolwe sabukhali esinecala lokubamba necala lokuhlaba. |
| Walubengu | Ukulolwa ibebukhali kakhulu |
| Ukubinza | Kukuhlaba kakhulu kabuhlungu ngento ebukhali etsolo. |
| Ukuzanyazanyiswa | Kukuxikixwa ziingcinga ezibuhlungu ingonwabi. |
| Ukudutywa | Ukukhathazwa zizilingo |
| Izilingo | Iimeko ezikuxhela umxhelo zikuvise intliziyo ebuhlungu |
| Ngongcwalazi | Xa kuqala ukutshona ilanga |
| Ngesifingo | Ekuseni kakhulu xa kuza kusa |
| Kwezingendawo | Izinto ezingezizo |
| Imkhonza | Imbeke ngokugqithisileyo imnqula |

**Umxholo**

* Umxholo walo mbongo ungentliziyo enamacala amabini, elibi nelihle/ ungentliziyo eyingozi ekwaluncedo kumniniyo.

**Umongo wesitanza ngasinye**

|  |  |
| --- | --- |
| **Isitanza**  | **Umongo/ingcamango ephambili yesitanza** |
| Kwisitanza 1 | Imbongi isivezela ukuba intliziyo ibonisa izinto ezininzi: ezintle nezimbi. Iyamlahlekisa ngamanye amaxesha, ukanti ngamanye amaxesha imbonisa izinto ezakhayo. |
| Kwisitanza 2 | Intliziyo ineengcinga ezakhayo nezilahlekisayo. |
| Kwisitanza 3 | **(Kwikhaphulethi)** intliziyo iyingxaki efunekayo. |

**Intsingiselo engundoqo /yentsusa**

* Imbongi ithethangentliziyo elilungu lomzimba enecala elihle nelibi.

**Imfundiso**

* Intliziyo yomntu nakuba iluncedo nje iyakwazi ukulahlekisa umntu.

**Umoya wembongi**

* Imbongi imbolombini, oko kwenza ukuba kubeko ukonwaba nokukhathazeka kuba isigama esisebenzisileyo sibonisa ukulithanda icala elihle lentliziyo kanti ikwabonakalisa ukuchaphukela icala elibi lentliziyo. Obungqina boku:“Intliziyo yam lusindiso lwam;” “Intliziyo yam kukutshabalala kwam;”

**Imifanekiso ngqondweni**

* **Umfanekiso ngqondweni weliso: Imizekelo**
* “Hayi madoda unzima.”
* “Umkhonto ololwe walubengu”.
* **Umfanekiso ngqondweni wesikhumba: Umzekelo**
* “Udale amanxeba afana nawale ntliziyo”

**Isakhiwo sangaphakathi**

* Sifumaneka ngokutolikwa kwesihloko, umqolo, nombongo uwonke.
* Mawufundwe wonke umbongo kabini nakathathu umqolo ngomqolo ngesitanza, de uqonde intsingiselo yomqolo neyesitanza sisonke, ziyokukukhuphela ekuqondeni umongo nomxholo.
* Xa ukhonjwe kw, bonakalisa ukuba uyayiqonda intsingiselo yesitanza sonke, hayi eyomqolo omnye kw.
* Xa kuthethwa ngesakhiwo sangaphakathi kuqukwa: isigama, izafobe, isimbo, iimpawu zobhalo, izixhobo zesandi nazo zonke izikrweqe zohlalutyo egalele ngazo imbongi ukudidiyela umbongo wayo.

**Isakhiwo sangaphandle**

* Lo mbongo wenziwe zizitanza ezithathu.
* Isitanza soku-1 senemiqolo esi-8.
* Esisibini sinemiqolo emine, esesithathu sinemiqolo emibini
* Isitanza sokuqala, umqolo1,3,5 nowesi-7 unamagama ama-5 ukuze umqolo 2,4,6 no 8 ubenamagama ama-4
* Isitanza sesibini, umqolo 1 no 2 unamagama ama-4 kanti umqolo 3 nowesi-4 unamagama ama-3.
* Isitanza sesithathu, umqolo -1 unamagama ama-4 ukuze owesibini ubenamagama ama-5.

**2. ITHEMBA: S. E. K. MQHAYI**

|  |
| --- |
| 1. Singenzani n’emhlabeni,
2. Sizuzeni n’elizweni,
3. Xa singenalo ithemba,
4. Intsusa yokusebenza?
5. Singakwenza n’ukulima,
6. Sikuyeke ukulila,
7. Singayifuya n’imfuyo,
8. Xa ithemba lingekhoyo!
9. Singaluthatha n’uhambo,
10. Singabondla n’abantwana,
11. Sibasusa kusathana?
12. Wakufelwa nangowakho
13. Ife intliziyo yakho;
14. Ulil’uzenzakalise –
15. Nomphefumlo uwufise
16. Singaya na eNkosini,
17. Ehleliyo ebomini?
18. Inye nje indlela yayo,
19. Ikukuthemb’amandl’ayo
20. Yen’omzimb’udiniweyo
21. Ontliziyo ityhafileyo
22. Omoy’udakumbileyo
23. Akanje na ngofileyo?
24. Makafundiswe ithemba,
25. Aphakanyiswe lithemba
26. Limhambisele phambili,
27. Limmngenisele ezulwini.
28. Le nt’ithemba iyinzulu,
29. Kwezomhlaba kwezezulu;
30. Ongenathemba ufile; -

 31. Siph’ithemba ze siphile. |

**Uhlobo/udidi lombongo:**

* Lo ngumbongo nkcazo kuba imbongi ichaza

ithemba.

**Inkcazelo ngethemba**

* Ithemba yimvakalelo umntu abanayo kuquka nesimo sengqondo sengcinga yengqiniseko yokuba izinto ziza kuhamba kakuhle/ ziza kuphumelela/ ziza kulunga noxa imeko ngelo xesha ingakubonakalisi oko / kungekenzeki njalo.

**Intsingiselo yamagama angaqhelekanga kulo mbongo**

|  |  |
| --- | --- |
| **Isigama** | **Intsingiselo eqhelekileyo** |
| Sizuzeni | Ukufumana okuthile. |
| Intsusa | Unobangela nokuba kwenzeke okuthile. |
| Uwufise | Kubangele ukuba afe/awubulale. |
| Udiniweyo, Ityhafileyoudakumbileyo | Ukuphelelwa ngamandla/Ukungabinamdla wakwenza nto/ ukuziva ungadlamkanga, ngokwasemoyeni, engqondweni nasemzimbeni. (Ezi zithethantonye zisetyenziswe ngenjongo yokuqaqambisa umbono womntu ongenathemba) |

**Umxholo walo mbongo**

* Lo mbongo ungendima edlalwa lithemba empilweni yoluntu kuba xa unalo uyaphumelela ebomini kanti xa ungenalo akuphumeleli/ lo mbongo ungokubaluleka kokuba nethemba kwimpumelelo yomntu ngamnye.

**Umongo kwisitanza ngasinye**

|  |  |
| --- | --- |
| **Isitanza**  | **Umongo/ingcamango ephambili yesitanza** |
| Kwisitanza 1  | Kw sokuqala imbongi ifuna ukwazi ukuba ingaba ikhona na into abantu abanokuyenza xa bengenalo ithemba |
| Kwisitanza 2 | Kw sesibini ibonisa ukuba kunzima nokwenza imisebenzi yasekhaya efana nokulima xa abantu bengenalo ithemba |
| Kwisitanza 3-4  | Imbongi iphuhlisa amanqanaba okutyhafa abanawo umntu xa sele ephelelwe lithemba  |
| Kwisitanza 5 | Iimpawu zomntu ophelelwe lithemba: Udiniwe, utyhafile, udakumbile, de uthi ufile.” |
| Kwisitanza 6 | Imbongi isibonisa ukubaluleka kokuvuselelwa kwethemba. |
| Kwisitanza 7 | Ukubaluleka kwethemba empilweni yomntu ngokwasendalweni. |

**Intsingiselo engundoqo/yentsusa:**

* Kukuhlala unethemba lokuphumelela kuyo yonke into oyenzayo

**Imfundiso**

* Ithemba liyaphilisa.
* Nangona kukho iimeko zobomi ezilitshabalalisayo ithemba, kodwa kubalulekile ukuba sihlale ethembeni ukuze sibenamandla sihlale sivuselelekile.

**Umoya**

* Ngowokukhathazeka kuba imbongi isityhilela iimeko ezimbi nezibuhlungu esizibona sikuzo ngenxa yokungabinathemba kwethu. Ibangela ukuba sizibhence sibone ukuba sizibulala ngokulahla ithemba/ Ngowokukhuthazeka ngenxa yokutyhilelwa ukuba xa sinethemba akukho nto sinokungayiphumezi.
1. “Ife intliziyo yakho; “Ulil’uzenzakalise”/ “Aphakanyiswe lithemba”;

“Siph’ ithemba ze siphile”

**Imifanekiso ngqondweni**

Umfanekiso ngqondweni ochumileyo kulo mbongo ngoweliso/wokubona. Imizekelo:

* **“**Ulil’uzenzakalise”
* “Akanje na ngofileyo?”

**Isakhiwo sangaphakathi**

* Sifumaneka ngokutolikwa kwesihloko, umqolo, nombongo uwonke.
* Mawufundwe wonke umbongo kabini nakathathu umqolo ngomqolo ngesitanza, de uqonde intsingiselo yomqolo neyesitanza sisonke, ziyokukukhuphela ekuqondeni umongo nomxholo.
* Xa ukhonjwe kw, bonakalisa ukuba uyayiqonda intsingiselo yesitanza sonke, hayi eyomqolo omnye kw.
* Xa kuthethwa ngesakhiwo sangaphakathi kuqukwa: isigama, izafobe, isimbo, iimpawu zobhalo, izixhobo zesandi, nazo zonke izikrweqe zohlalutyo egalelo ngazo imbongi ukudidiyela umbongo wayo.

**Isakhiwo sangaphandle**

* Lo mbongo unezitanza ezisixhenxe.
* Izitanza 1,2,4,6 nesesi-7 zinemiqolo emi-4.
* Isitanza -3 sinemiqolo emi-3.
* Isitanza -5 sinemiqolo esi-8.
* Isitanza sokuqala, imiqolo yokuqala emithathu inamagama ama-3 kanti owesine unamagama ama-2.
* Isitanza sesibini, umqolo1, 3, nowesi-4 amagama ma-3 kanti kumqolo we-2 amagama ma-2.
* Isitanza sesithathu, kumqolo 1 no2 amagama ma-3 kanti kumqolo wesi-3 amagama ma-2.
* Isitanza sesine, umqolo 1,3 no 4 amagama ma-2 kanti kumqolo-2 amagama ma-3.
* Isitanza sesihlanu, umqolo1,4,5,8 amagama ma-3 kanti kumqolo-2,6,7 amagama ma-2 ze kumqolo 3 abe-4.
* Isitanza sesithandathu, imiqolo yomi-4 inamagama ama-2.
* Isitanza sesixhenxe, umqolo 1 nowesi- 4 amagama ma-4 kanti umqolo 2 no3 amagama ma-2

**3. UKWENZIWA KOMKHONZI: J.J.R. JOLOBE**

1 Andisenakubuza ndisithi kunjani na

2 Ukukhanywa yintambo yedyokhwe emqaleni

3 Kuba ndizibonele kwinkabi yomqokozo,

4 Ubumfama bamehlo busukile ndagqala

5 Kuba ndikubonile ukwenziwa komkhonzi

6 Kwinkatyana yedyokhwe.

7 Yabigudile intle, izalelw` inkululo

8 Ingaceli nto mntwini izingca ngobunkomo.

9 Uthe umntu mayibanjwe iqeqeshwe, ithambe,

10 Ezilungiselela ngokunga uyasiza,

11 Kuba ndikubonile ukwenziwa komkhonzi

12 Kwinkatyana yedyokhwe.

13 Inge ingamangala ikhusel`ilungelo,

14 Yangqingwa yabiyelwa ngobulumko namava.

15 Amaqhinga oyisa kufunw`iqobozeke.

16 Isizathu esihle singafihla ububi.

17 Kuba ndikubonile ukwenziwa komkhonzi

18 Kwinkatyana yedyokhwe.

19 Irhintyelwe ngeentambo zayidla ebuntloko,

20 Yangxoliswa yakhatywa, kwaphathwa kulelezwa.

21 Injongo yona inye mayithwale idyokhwe.

22 Lolwezulu uqeqesho olujong`umqeqeshwa

23 Kuba ndikubonile ukwenziwa komkhonzi

24 Kwinkatyana yedyokhwe.

25 Iqondo lokuphela, ubekiwe loo mqobo,

26 Yajikela nentambo entanyeni bukhanywa,

27 Kwathiwa igqityiwe yofakwa emkhondweni,

28 Ukufunda intando yomlawuli umniniyo

29 Kuba ndikubonile ukwenziwa komkhozi

30 Kwinkatyana yedyokhwe.

31 Ibe ngakhalaza izam`ukuqhawula

32 Kwathethwa ngezinja. Ijonge nangasemva

33 Iba iyaxakisa koko kuthiwe ``Betha. ``

34 Obotshiwey`uyinto yokudlala kwigwala

35 Kuba ndikubonile ukwenziwa komkhonzi

36 Kwinkatyana yedyokhwe.

37 Lalingathi limnyam`izulu kukhumezela

38 Ndijonge elundeni ndalibona libomvu,

39 Kuthontsiza igazi, umkhondo woxhathiso

40 Ibuzisa ikhaya umzi wenkululeko,

41 Kuba ndikubonile ukwenziwa komkhonzi

42 Kwinkatyana yedyokhwe

43 Ime bhuxe kudinwa kungekho luvelwano,

44 Yasitsho esikrakra isililo ibhonga.

45 Kunyenyiswe kancinci ukuba iphefumle

46 Kwabuya kwaqiniswa ibulawa umoya

47 Kuba ndikubonile ukwenziwa komkhonzi

48 Kwinkatyana yedyokhwe.

49 Ndiyibone mva seyaqobozeka, yathamba

50 Itsal`umbaxa-mbini wekhuba ethoniswe

51 Waphelela ikhonza, ikhefuzela igcuma.

52 Ukufa kukuqhutywa, impilo kuzenzela

53 Kuba ndikubonile ukwenziwa komkhonzi

54 Kwinkatyana yedyokhwe.

55 Ndiyibonile inyuka iminqantsa, yomendo

56 Ithwele imithwalo enzima ixelenga,

57 Iludaka kubila ingenisela omnye.

58 Incasa yomsebenzi yinxaxheba kuvuno

59 Kuba ndikubonile ukwenziwa komkhonzi

60 Kwinkatyana yedyokhwe.

61 Ndiyibon`ilambile ngaphantsi kwaloo mbuso

62 Iliso iinyembezi umxhel`ujacekile,

63 Ibe ingasakwazi nokuchasa imbuna.

64 Ithemba yimigudu ezond`inkululeko

65 Kuba ndikubonile ukwenziwa komkhonzi

66 Kwinkatyana yedyokhwe.

67 Ndiyibon`ilambile ngaphantsi kwaloo mbuso

68 Iliso iinyembezi umxhel`ujacekile,

69 Ibe ingasakwazi nokuchasa imbuna

70 Ithemba yimigudu ezond`inkululeko

71 Kuba ndikubonile ukwenziwa komkhonzi

77 Kwinkatyana yedyokhwe.

**Uhlobo/ Udidi lombongo**

* Ngumbongo wopolitiko/ wonkwintsho kuba ungempatho-gadalala yabantu abamhlompe kwabantsundu.

**Inkcazelo ngokwenziwa komkhonzi**

* Lo mbongo ufihle ukugxijwa/ukugxekwa kombuso wocalucalulo owawulawula ngelo xesha. Ngenxa yeemeko kwakungavumelekanga ukuthetha phandle ngezombuso. Izinto zazifihlwa kube ngathi kubhekiswa kwinkolo yobuKrestu. Nkolo leyo yayize kwanabamhlophe.

**Intsingiselo yamagama angaqhelekanga kulo mbongo**

|  |  |  |
| --- | --- | --- |
| **Isigama** | **Intsingiselo yentsusa** | **Intsingiselo efihlakeleyo** |
| Ukukhanywa yintambo | ukukrwitshwa ngentambo | Impatheko-mbi yengcinezelo |
| Inkabi yomqokozo | Inkomo ebotshwayo  | Lo mntu uqeqeshwayo (umntu omnyama) |
| Ndagqala  | Ndajongisisa/ndaqaphela/ ndajonga ngenyameko | Ukubona ububi bemithetho yalo mbuso. |
| Yabigudile intle, izingca ngobunkomo | Yayityebile izidla ngobuhle bayo | Wayezidla ngobuni bakhe nokungaxhomekeki mntwini kwakhe. |
| Ukuthamba/ ukuqobozeka | Ukululamela loo nto |  |
| Yangqingwa, yabiyelwa | Ukuvalelwa  |  |
| Irhintyelwe ngentambo | Ukufakwa kwentambo enkomeni ungasondelanga | Ukubotshelelwa kwabaNtsundu ngemithetho yengcinezelo. |
| Ukulelezwa  | Ukucengwa de uthandazwe ukuba uvume | Ukunikwa amalungelo angephi. |
| Ubekiwe loo mqobo | Zibekiwe izithintelo | Kwakubekwe imithetho enqandayo. |
| Umkhondo | Umzila obubungqina bento eyenzekileyo | Imithetho ekufuneka bayilandele |
| Ukusadalala  | Ukoyisakala uphelelwe ngamandla uwe | Ukunikezela  |
| Igweba nangophondo | Ukuhlaba ngempondo | Ukuphatha izixhobo zokuzilwela |
| Ukukhumezela  | Umkhwitsho wemvula engephi | Ububi obuzayo/ impalalo gazi/ intshabalalo |
| Ibuzisa ikhaya umzi wenkululeko | Indawo umntu ahlala kuyo | uMzantsi Afrika phambi kwengcinezelo. |
| Bhuxe  | Ukuma ngxi ungagungqi | Ukuxhathisa efunga engajiki kulo mlo. |
| Qobozeka/ukuthamba | Ukuyeka ukuqhanqalaza uvumele oko kwenziwayo kuwe | Ukuthobela umbuso |
| Umbaxa- mbini wekhuba | Ikhuba elinamacala amabini | Imithetho yengcinezelo nendlela yokuzikhulula kuyo. |
| Iminqantsa  | Iindawo ezinyukayo ekungelula ukuqabela kuzo.  | Ubunzima ababesebenza phantsi kwabo. |
| Ukujaceka  | Ukukhathazeka kakhulu uxheleke ngaphakathi emphefumlweni. | Intlungu yokuphelelwa lithemba |

**Umxholo**

* Kukubhunyulwa kwamalungelo nobuntu babantu abaNtsundu ngesinyolokotho, besenziwa izicaka kwilizwe labo lokuzalwa/indlela enzima ehanjwe ngabantu abaNtsundu ukulwa nemithetho yengcinezelo becalulwa ngabamhlophe kwilizwe labo/ indlela emasikizi abantu ebenziwa ngayo izicaka bekhalaza/ indlela abantu abahluphekayo abebephathwa ngayo ngabantu abanezinto nabahluthayo.

**Umongo wesitanza ngasinye:**

|  |  |
| --- | --- |
| **Isitanza**  | **Umongo/ingcamango ephambili yesitanza** |
| Kwisitanza 1 | Imbongi idandalazisa amava ayo ukuba iyayazi le nto ithetha ngayo kuba ithi iyibonile/ ibiyibukele isenzeka. Ibubonile ubunzima nokuphathwa gadalala komntu xa esolulekwa/eqeqeshwa. |
| Kwisitanza 2 | Imbongi isivezela inkangeleko yentlalo entle yomntu, ubuhle nokuphelela ngempilo, ngengqondo, ngokuqiqa, nokungasweli nto. Isendalweni ukuba akhululeke angabikho matyathangeni. Igxininisa ukutshintsha kwemeko yomntu oNtsundu kwakungenelela abacinezeli, besiza kubabhunyula ubuntu babo ngeqhinga lokunga beza nokuhle. |
| Kwisitanza 3 | Uthe akuzibona ukuba ungene engxakini yokuhluthwa amalungelo akhe wafuna ukuzikhulula kodwa akakwazi kuba sele ebiyelwe ngamaqhinga nezinto ezingathi zintle zibe zifihle ububi. (umzekelo imfundo nokholo) |
| Kwisitanza 4 | Uthe akuzama ukuzibonakalisa, yacunyuzwa loo ntlantsi ngokuphathwa gadalala ngakumbi (wangxoliswa, wakhatywa), maxa wambi bebecengwa(kwaphathwa kulelezwa.) Injongo yona ikukuba makathambe amkele ukulawulwa.  |
| Kwisitanza 5 | Ibekiwe imithetho yocalucalulo ukuze abaNtsundu bayilandele, nangona eminye yayo inyathela/ inyhasha ngakumbi amalungelo wabantu abaNtsundu. Babe bengenakujika nto kunyanzelekile ukuba bamkele intando yabaphathi. |
| Kwisitanza 6 | AbaNtsundu bathe besilwa nale mithetho/ bejubalaza bengafuni ukwamkela, bagrogriswa ngamapolisa, ebabetha. Babebaxhaphaza kuba babebaqala ngokubavalela batsho babafumane bezizisulu zabo. |
| Kwisitanza 7 | Abanye babangenza imizamo, bezama ukuzikhulula bayohlwaywa, ngamanye amaxesha suka bajikelane kwabodwa begazilinye (abaNtsundu bebodwa |
| Kwisitanza 8 | Ukuzingca nokuzidla kwabantu abamnyama kuyaphela ngokuphela konganyelwa yimpatheko-mbi nentshabalalo. Emehlweni embongi kubonakala impalalogazi ezayo. |
| Kwisitanza 9 | ONtsundu uye waxhathisa efunga engajiki kumlo wakhe wokulwela amalungelo akhe, wabe nomcinezeli engabuyi mva. Ngenxa yoko kuxhathisa iziphathamandla ziye zanyenyisa ngokunikezela amalungelo angephi (oomaziphathe kwiindawo ezithile ezifana nooTranskei), kodwa bekhululeke benjalo babelawulwa yimithetho kandlunkulu yengcinezelo. |
| Kwisitanza 10 | Uphele amandla /unikezele / unyamezele ngenxa yokoyiswa ziimeko, nangona ebona ukuba le ngcinezelo imhleli emagxeni ikukufa kuye, abe enakho ukuziphilisa ngokuzikhulula kule ngcinezelo. |
| Kwisitanza 11 | Imbongi isivezela ubunzima bendlela abayihambileyo abaNtusndu, besebenza nzima besebenzela abamhlophe. Bebila besoma kodwa bengasebenzeli bona besebenzela abamhlophe. Iziphumo zemisebenzi yabo zazixhanyulwa ngabanye hayi bona basebenzayo. |
| Kwisistanza 12 | Imbongi isivezela ukusizeleka komntu, encamile/enikezele/ kungekho nto anokuyenza kuba ngoku sele eyimvoco uthambele le mpatheko-mbi yalo mbuso. Ithemba lakhe linye kukuba ngeny’imini uya kukhululeka |

**Intsingiselo efihlakeleyo:**

* Imbongi ichaza indlela enzima ehanjwe ngabantu abantsundu ukulwa nemithetho yengcinezelo becalulwa ngabamhlophe kwilizwe labo. Oko ikukwekwa ngokusebenzisa umzekelo wokuqalwa kwenkatyana, oko kukuthi ukuqeqeshelwa idyokhwe.

**Imfundiso**

* Ukulwa umbuso asindlwana iyanetha/ ekunyamezeleni ukhona umvuzo/ ubunzima bendlela eya enkululekweni/ abamhlophe babesebenzisa iindlela ezibuhlungu ukwenza abamnyama amakhoboka abo.
* Imbongi ikhuthaza ukuba unganikezeli ngenxa yemiqobo, funga ungajiki.

**Umoya wembongi**

* Ngowonxunguphalo/wodandatheko/wokukhathazeka kuba imbongi isityhilela intlungu yokulwa de kuphalale igazi kwabaNtsundu belwela ukuba benyanzelwa ukukwamkela ingcinezelo ezweni labo ngabaMhlophe; kodwa boyisakala. Le mvakalelo iziswa sesi sigama:

“Yasitsho esikrakra isililo ibhonga.”; “ikhefuzela igcuma”; “Kuthontsiza igazi, umkhondo woxhathiso”

**Imifanekiso ngqondweni:**

Imifanekiso ngqondweni ihlwayelwe kulo mbongo kodwa owona usetyenziswe kakhulu ngoweliso. Imizekelo:

* **Umfanekiso ngqondweni weliso :”**Ukukhanywa yintambo nedyokhwe”/ “irhintyelwa ngentambo”/ “yangqingwa yabiyelwa ngobulumko namava”/ “Ibe ngakhabalaza”/ “ibe ngasadalala”/ “igweba ngophondo”/ “inyuka umnqantsa”/
* **Umfanekiso ngqondweni wesikhumba:** “Yabigudile”

“kwaqiniswa ibulawa umoya”-ko

* **Umfanekiso ngqondweni wendlebe: “**Yatsho esikrakra isililo ibhonga”

**Isakhiwo sangaphakathi:**

* Sifumaneka ngokutolikwa kwesihloko, umqolo, nombongo uwonke.
* Mawufundwe wonke umbongo kabini nakathathu umqolo ngomqolo ngesitanza, de uqonde intsingiselo yomqolo neyesitanza sisonke, ziyokukukhuphela ekuqondeni umongo nomxholo.
* Xa ukhonjwe kwisitanza, bonakalisa ukuba uyayiqonda intsingiselo yesitanza sonke, hayi eyomqolo omnye.
* Xa kuthethwa ngesakhiwo sangaphakathi kuqukwa: isigama, izafobe, isimbo, iimpawu zobhalo, izixhobo zesandi nazo zonke izikrweqe zohlalutyo egalele ngazo imbongi ukudidiyela umbongo wayo.

**Isakhiwo sangaphandle:**

* Ubude bombongo buzalana/ bunxulumana nendlela ende ehanjiweyo ukumiliselwa kwemithetho yengcinezelo kwabantsundu (ukuthotyozwa/ ukululekwa/ ukuqalwa kwale nkatyana kuthathe imizamo emininzi.)
* Izitanza zilishumi elinambini, zonke zinemiqolo emithandathu, oko kukuthi lo mbongo unemiqolo engama-72.
* Zonke izitanza zivalwa ngophindaphindo lwemiqolo efanayo. Imbongi ivuselela umoya wentandabuzo wokuba yinkatyana yenkomo nyhani le athetha ngayo – kutsho kuphuhle le ngcinga yokuba ngumntu omnyama lo kuthethwa ngaye

**4. A! NGANGOMHLABA! S.E.K. MQHAYI**

1. Yema mangqangq`iManisipaliti,
2. Akroz`amajon`oMkhosi,
3. Yahlahlamb`iNtambula ka-I.C.U.
4. Yathi: Ngambu-ngambu-ngambu!
5. “Zaphal`imoto nemotokali”.
6. Laphalal` igazi lenkabi zontatu,
7. Zakhala zakuhlatywa zatakazela!
8. Zathi, Bho-ho-ho kankomo!
9. Lanyikima lonk`elakwaGompo,
10. Zaqaba calany`iintokazi;
11. Laxakek` igwangqa lenqwelem:
12. Lafun`ukuth`inkanun`ayikenzi nto.
13. A! Ngangomhlaba!
14. A! Ngangomhlaba!
15. NguSo-kugqononoza;
16. Udong`olubomv`olulil`iinyembezi,
17. UMqanduli yinxil`engaphakathi,
18. UGoliva yingxow`okutshayela;
19. Sisiyangayanga, yindab`amaxhego,
20. Ubutyil`umnt`ohlal`engxoweni,
21. Ukutya kokuhamb`akuyi suswini
22. Kuhlal`ezinyaweni kweliphezulu,
23. Zekuthi ukuhlala kuhle nomnqambulo.
24. Ngubo kaSoy`izel`amaqhinga
25. Kub`uyityil` ifatyi wayikhanyela,
26. Wayivimb`impi yaseB`ngeni,
27. Yindaba kaJoji zoKezela
28. Babambene ngelif`elisetyesini;
29. Mzi kaDweb` unuk`amalongo.
30. Ndikhapen`ndikhapen` ndicand`ulwandle,
31. Ndiye kwaBomvana kowetu,
32. Hambani niyokufun`iMbong`eninokolwa yiyo.
33. Mn`andifunwanga ndimoshiwe,
34. Mn`andifunwanga ndibalekile,
35. Hambani `nokufun` iMbong`eyokolwa nini,
36. Tumelan` umfana kokaMtoto,
37. OkaMtot` aye kuLudidi noWaqakata,
38. Ubuyil` umfana weza nelizwi
39. Uth`uLudidi no Waqakata balibe ziwatsha.
40. A! Ngangomhlaba! A! Ngangomhlaba!
41. Sinika!
42. Kulahlek` inkwenkwezi yoKumkani.
43. Kwagqum`okaNopanyaza kwaGompo,
44. Wothuk` uBusobengwe kwelikaHintsa,
45. Kwaququmb` uNosikakana phezu kweTole.
46. Yamathumb`antaka ekaLuzipo eKunene.
47. Zagidim`incwad`ukusing`eMtata;
48. Lwambox`uthul` ukubek`eMatshona;
49. Zabuy`incwadi zisithi kwaNombor`Sikis,
50. Aph`izilonyana zodibana kona,
51. UNgangomhlaba noZweliyazuza.
52. Mhla kwahlw`emin`eDiyara;
53. Kwanuk`irhuluwa nentsimbi’
54. Kwatshixiz` umti komny` umti;
55. Kwaqawuk` imbeleko nemibeleso;
56. Wati umntu kudiben`izulu nomhlaba!
57. Bebedityaniselwa ntoninan` abangaka?
58. Kusaphuk`imikhonto nje ngoku siphina?
59. Yaba kukudlula kwalo njalo
60. Malixol`ilizw` inkwenkwez` ifumanekile.
61. Mazibuy`izinto ziye ngendawo zazo.
62. Tarhu Jikijwa, nawe nto kaRubusana
63. Kde sinixelela zinkosi-
64. Sisithi wagcinen` amadun`akowenu!!
65. Ncincilili!!

**Udidi/ uhlobo lombongo**

* Lo mbongo sisibongo/ ngumbongo womthonyama. Oku kuvela ekubeni apha kubongwa umntu. Lelinye lamaqhawe eli nanjengoko yaye iyikumkani yamaXhosa kwisizwe samaGcaleka. Apha kubongwa igorha lesizwe nanjengoko obongwayo waye eyikumkani yamaXhosa.

**Iimpawu ezibubungqina bokuba sisibongo esi**

* Isikhahlelo: A! Ngangomhlaba!
* Amagama athi lowo ubongwayo awathiywe yimbongi ehluba imisebenzi yakhe: NguSo-kugqononoza.
* Uphinda-phindo lwesikhahlelo: A! Ngangomhlaba! A! Ngangomhaba!
* Kubongwa amagorha /amaqhawe: Lo ubongwa apha yikumkani yamaXhosa jikelele nezinze kumhlaba wamaGcaleka neyathi yazenza idini lesizwe.
* Sithi sisetyenziselwe ukuthibaza isenzo esingamkelekanga / ukuncoma ngokungafihlisiyo isenzo esiphuhlisa ubuthanda-zwe: … inkwenkwezi ifumanekile.
* Sinendlela esiphethwa ngayo Ncincilili!!

**Imvelaphi yombongo**

* Lo mbongo ubhalelwe ukuphuhlisa imincili ngelixa kusamkelwa ukumkani kumhlaba waseMonti.
* Kukwalandwa imbali echukumisayo eyadala ikumkani le ibe yehlonitshwayo ingakumbi zizizwe ezimhlophe zelixa lengcinezelo.
* Umbongo uphetha ngokuvakalisa imo eyaye yagquba emva kokubhubha kwekumkani le.

**Inkcazelo ngongangomhlaba**

* Lo nguKumkani uMpisekhaya Ngangomhlaba Sigcawu.
* Ngukumkani wamaXhosa eNqadu emaTshaweni nowaye engunyana kakumkani uSalakuphathwa Sigcawu.
* Sisizukulwana sikaKumkani uHintsa nowaye ephethe phakathi kweminyaka yama-1922 -1933.
* Yikumkani le eyakhulela kwaBomvana nanjengoko ilisiko elinenkqayi ukufihlwa komntwana wegazi de kufike ilixa elililo lokuvezwa kwakhe esizweni.
* Yikumkani le eyaye iphethe emva kukakumkani uGwebinkumbi wamaXhosa.
* Ikwayikumkani le eyakhe yanyevulelwa ngumbuso omhlophe ngokuthi ingamenywa kwindibano neekumkani.
* Ikwayikumkani le eqabuke ngelixa leMfazwe yokuQala yeHlabathi neyabangelwa nguKayizana (Kaizer) wamaJamani (1914 – 1918).
* Yikumkani le eyazi mhlophe ukuba nguKumkani uJoji wesiHlanu (King George V owathi wavumela ukuba eloMzantsi Afrika liphathwe phantsi kwenkqubo yoMdibaniso woMzantsi Afrika (Union of South Africa:1910 -1961) neyayikhuphela ngaphandle imidaka yeli lizwe.

**Intsingiselo yamagama angaqhelekanga kulo mbongo**

|  |  |  |
| --- | --- | --- |
| **Isigama** | **Intsingiselo yentsusa** | **Intsingiselo efihlakeleyo** |
| Mangqangqa | Ukuxakeka uthi ungapha ube ungapha ulungisa umcimbi/okuthile | Ukuphithizela ngendlela engaqhelekanga |
| Akroza | Ukuhamba ngokulandelelana kwamajoni |  |
| Yahlahlamba | Ukukhalela phezulu | Kuphuhlisa isandi esasiphezulu ngolona hlobo ukutolika izinga lokwamkeleka kwalowo waye elindelwe |
| I.C.U | Iqela leentambula | Iqumrhu le-Industrial Comercial Union neyaye isekwe nguClemens Kadalie |
| Zaphala  | Ukuhamba ngesantya esiphezulu | Isantya esiphezulu kanobom ukuphuhlisa uthakazelelo/ umdla okwiqondo eliphezulu |
| Zakhala  | Ukulila ngokuvakalayo | Isandi esizingileyo nesiluphawu lokuvuma kwalo nto ibe isenziwa |
| Bho-ho-ho | ukugxwala kweenkomo ngethuba zixhelelwa ukumkani. Ukubhonga oko kweenkomo ngokwemveli kwaye kungumqondiso wokuba icamagu livumile |  |
| Lanyikima | Ukushukuma okunesandi esikhulu ngequbuliso | Ukuphuma komntu wonke kungasali nempunde |
| Zaqaba calanye | Zahomba ngokuchokoza zihombise ubuso |  |
| Igwangqa | Umlungu |  |
| Inkanunu | Sisixhobo sokulwa emfazweni |  |
| A! Ngangomhlaba  | Isikhahlelo esinika imbeko kwikumkani | Ukuqaqambisa lowo ubongwayo nokunika imbeko ngokukhahlela nokuluphawu lwesibongo somthonyama |
| Joji | Isilungu (King George V) waseBritane | NguKumkani uJoji V welizwe lamaNgesi owaye ephethe ngelixa leMfazwe yokuqala yeHlabathi nomkhosi wakhe walwa woyisa ngokubambisana |
| Kezala  | Kaiser Wilhelm II | Umongameli welizwe laseJamani nomabhongo akhe obunganga adala uqhambuko lweMfazwe yokuQala yeHlabathi |
| Dweba  | Unkosi uDweba | Inkosi yamaBomvana apho wayefihlwe khona uNgangomhlaba ebuntwaneni bakhe. |
| Ludidi  | Inkosi yamaMpondomise |  |
| Waqakatha | Inkosi yamaMpondo |  |
| …balibele ziiwatsha | Izacholo zokuhomba.  | Kuphuhliswa ukuba esi sibini silibele ngoonobenani kuba olu daba silubona njengemfeketho |
| Bosobengwe | Chief Magistrate Richard Brownlee | Imantyi eyaye yongamele kummandla we-United Transkei Territories eMthatha nekulapho zazihlalelwa khona iinyewe zeenkosi zamaXhosa |
| Nombor Sikis | Inombolo esisithandathu | Kulapho kwakuza kuhlangana khona uKumkani Ngangomhlaba nekumkani yelizwe lamaNgesi uKing George V e-De Aar ngomhla wama 25/May/1925 ntlanganiso leyo yayiququzelwe nguBusobengwe (Brownlee)  |
| Zweliyazuza | Isikhahlelo sekumkani yamaNgesiNeyayisakukhahlelwa ngamawayo njenge Prince of Wales ingekangeni kwisihlalo sobukumkani | Yindlela awaye wathiywa newayebizwa ngayo uKumkani uJoji V welamaNgesi |
| Diyara | De Aar | Idolophana ekuMntla Koloni ngokwanamhlanje nekulapho zanqoza khona phakathi kwamaNgesi namaXhosa  |
| Irhuluwa | Umsi  | Isisi esinevumba esiphokoka kwiinkanunu emfazweni |
| Nentsimbi | Isixhobo esomeleleyo esenziwe ngesinyithi (iron) | Ziimbumbulu ezaziphuma kwimipu nekuzizixhobo zemfazwe ekwakuliwa ngazo kulo mfazwe |
| Kwatshixiza | Isandi somthi | Imeko enzima yomlo apho kungekho cala lithe nyi kunelinye |
| Imbeleko | Ufele/ ibhayi lokubeleka umntwana/ usana | Unxibelelwano oluphakathi kwabantu ababini/ ukuphela kobudlelwane phakathi kwabantu abazanayo/ abasondeleleneyo |
| Imibeleso | Iintambo ezisetyenziselwa ukuthunga indlu efulelweyo ude ufika zijinga apha emacaleni/ zimbi ziqhinelwe ematyeni | Ukuphela kobudlelwane. Kaloku yakuqhawuka imibeleso indlu leyo ithi ibe sisisulu sokumkelwa luphahla yimimoya ebhudlayo |
| Kusaphuk ‘imikhonto | Ukwaphuka/ ukuqhawuka phakathi | Ukuphela kwezixhobo zokulwa ngenxa yobunzima bemfazwe apho kungekho cala loyisayo. |
| Ukudlula | Ukuyishiya endleleni into kuba wena unesantya esingcono kunesayo | Kukuphela kwemfazwe kuba kukho icala eloyisakeleyo okanye ngenxa yokuba kuviwene ngokudalwa koxolo  |
| Inkwenkwezi | Sisixhobo sokukhanya esibonakala sikhanyisa esibhakabhakeni ebusuku | Ngumhlaba (umda) lo nowaye uyimbangi yembambano owaye wade wafunyanwa ngamaXhosa ngenxa yobukhalipha bukaKumkani uNgangomhlaba |
| Ziye ngeendawo zazo | Ukubuyisela into kwindawo eyifaneleyo | Makubekho uxolo ngenxa yokuphela kwembambano |
| Rubusana | W.B. Rubusana | Ngumhlohli kaMqhayi lo nowathi waba nefuthe kuye kwimiba esingisele kwezopolitiko. UMqhayi ke ube ethanda ukungqinisisa kuye njengomakadebona |
| Ncincilili!! | Isiphelo/ isivala-mbongo | Intshukumo ebonisa ukuba imbongi (yomthonyama) iwuqwelile / iwufincile umsebenzi wokubonga ebe iwenza. |

**Umxholo**

* Lo mbongo ungembali yamhla ukumkani Ngangomhlaba wanikwa intonga yakhe yobukhosi kweliya lakwaGompo.

**Umongo wesitanza ngasinye**

|  |  |
| --- | --- |
| Kwisitanza 1 | Apha kuxakekiwe ngumntu wonke kwamkelwa ngothakazelelo uKumkani uMpisekhaya ‘Ngangomhlaba” Sigcau nowaye eyikumkani yamaXhosa akwaGcaleka esamkelelwa eMonti emva kokulwa ngempumelelo ukubanga nokubuyisa ngempumelelo umhlaba owaye uthathwe ngabaMhlophe.Imbongi isizobela umfanekiso ngqondweni weliso ngezinto ezaye zisenzeka nemeko yobushushu bothakazelelo ngenxa yesenzo sobugorha beli thole lesilo ukubuyisela isidima sabantu.Naxa kunjalo kuthi kubekho isaphuselana sekhatshakhowana lo mfo omhlophe nongumqhubi wenqwelo yamahashe othi abonakale emangalisekile yinkitha yomzontsundu ebecinga ukhukuliswe ngelixa lemfazwe. Lo mfo ukwaxhaliswe nakukuba naxa liyinxalenye yabelungu abatyayo kulo mhlaba alonwabanga kuba libubonile ubunganga bomzi ontsundu kwimfazwe ebezikhokelwe nguNgangomhlaba. sivalwa ngophindaphindo oluhla ngqo (***Ngokuka Prof D.N. JAFTA***) kukhahlelwa kukumkani nanjengoko eso isisikhahlelo sakhe sobukhosi ngeenjongo zokuqaqambisa imisebenzi yakhe emihle. |
| Kwisitanza 2 | Imbongi imzoba ikwamchaza uNgangomhlaba njengomntu onomqolo noligorha elingevi ngokuviswa ngokusebenzisa amagama ambaxa.Ukwavezwa njengomntu owalamla ngempumelelo imfazwe kwindlu yowiso-mthetho ye United Transkeian Territories neyayisaziwa njengeBhunga eMthatha.Ngumfo lo owalamla ngempumelelo imfazwe phakathi koKumkani uJoji wesi-5 welizwe lamaNgesi elaliphethe ilizwe loMzantsi Afrika nengqonyela yamaJamani uKezala (Kaiser Wilhelm II) eyaye inoRhulumente olawula ilizwe laseNamibia nababebangisana ngelizwe loMzantsi Afrika (Transvaal Republic) neyaye izele bubutyebi bezimbiwa **[ilifa elisetyesini]** |
| Kwisitanza -3 | Ukumkani Ngangomhlaba nowaye ekhulele kwaBomvana wathi waya kulo msitho nembongi yakhe yakwelo lakwaBomvana kumhlaba kaNkosi uDwebaKwesi sitanza okaMqhayi usivezela isikhalazo sembongi kaNgangomhlaba uNgubengcuka neyathi ayafumana qonga nokukhathaleleka ikhalala ngelithi elakowayo likhona (apho ixabiseke khona) itsho igqabhuke ngelithi xa inganakwa iya kubuyela kwelakowayo ukuze kusale kuwongwa ezo zithandwayo endaweni yayo.Kuvela ukuba yakhunjuzwa lo mbongi ukuba yaziwa nanguthathatha into yokuba inye imbongi yesizwe jikelele nenelungelo lokuthabatha iqonga kwimisito enesihomo sobukho bamagorha esizwe afana nokumkani uNgangomhlaba.Kuvela ubungqina ukuba ekwabuziswa kubo ukwanelisa lo mqhankqalazi akazange asiwe so kuba wafika iinkosi ekwakuyiwe kuzo zikwelaseGcibhala. |
| Kwisitanza -4 | Kwesi sitanza esiqala kumqolo:***KULAHLEK’INKWENKWEZI YOKUMKANI:***Kubalulwa ukuba ubugorha bale kumkani bagungqisa wonke umzi ontsundu nkqu negwangqa leMantyi eyayongamele iBhunga uBrowlee (Busobengwe) eMthatha nekwafuneka aququzelele intlanganiso eyaye iphakathi koKumkani uNgangomhlaba noZweliyazuza - iTshawe lasemaNgesini eDiyala (De Aar).Le kumkani ibuya iqaqanjiswe ngobugorha nobuchule bayo ekukhokeleni imfazwe nanjengoko yenjenjalo kwimfazwe eyaye inzima phakathi kwamaXhosa namaNgesi neyaphethwa ngoxolo kungekho egoba uphondo kodwa wona umhlaba owaye uyimbangi yembambano ubuyiselwe kumaXhosa.  siphethwa (umbongo uphethwa) ngamagama angqina ukuba ligorha lokwenene eli elifanelwe kukuxatyiswa kungenjalo libukwe maxa onke. |

**Intsingiselo engundoqo**

* Izinto ezathi zenzeka mini kwakusamkelwa ngayo ikumkani yamaXhosa eMonti nako konke okwathi kwenzeka eDe Aar kwintlanganiso eyayiphakathi kukaKumkani uMpisekhaya kunye no King George V

**Imfundiso**

* Ukubaluleka kwendima edlalwe ziikumkani zelizwe lethu njengokulwela umhlaba welizwe lethu/ Indlela ezixatyiswe ngayo iikumkani/ iikumkani zisahlonitshiwe/ abantu basakuthandwa ukulawulwa ziikumkani.

**Umonya wembongi**

* Imbongi ichulumancile kuba kusamkelwa ngothakazelelo ikumkani yamaXhosa eMonti.

Umzekelo:

Yahlahlamb’iNtambula kaI.C.U.

“Zaphal’imoto nemotokali”

**Imifanekiso ngqondweni**

|  |  |  |
| --- | --- | --- |
| **UMFANEKISO NGQONDWENI** | **UMZEKELO**  | **INJONGO** |
| Umfanekiso ngqondweni weliso | Yema mangqangq’ iManisipalati | Ukubonisa indlela ekwakuxakekwe ngayo ngethuba kulungiselelwa ukuza kokumkani |
| Umfanekiso ngqondweni weliso | Akroz’…… | Ukuphuhlisa indlela enomfaneleko awaye emiswe ngayo amajoni ukwamkela nokunika imbeko kukumkani |
| Umfanekiso ngqondweni wesandi/ wokuva ngeendlebe | Yahlahlamb’…. | Ukuzoba isesandi nendlela evakalayo esaqala ngayo |
| Umfanekiso nnqondweni wesandi/ wendlebe  | Ngambu-ngambu-ngambu | Ukuphuhlisa indlela enesidima esazondelela ngayo isandi eso ngokuthi sihambelane nesingqi esaye sisenziwa ngumkhosi ngethuba unika imbeko kukumkani |
| Umfanekiso ngqondweni weliso | Zaphala …. | Ukuphuhlisa isantya ezaye zihamba ngaso iimoto ezo neemotokali ezaye zikhwelise abo babeze ukuza kubuka ikumkani leyo |
| Umfanekiso ngqondweni wendlebe | Bho-ho-ho | Ukuphuhlisa ukugxwala kweenkomo ngethuba zixhelelwa ukumkani. Ukubhonga oko kweenkomo ngokwemveli kwaye kungumqondiso wokuba icamagu livumile |
| Umfanekiso ngqondweni weliso | ZagidimaLwambhox ‘uthuli | Uphuhlisa isantya ezaye zihamba ngaso  |

**Isakhiwo sangaphakathi**

* Sifumaneka ngokutolikwa kwesihloko, umqolo, nombongo uwonke.
* Mawufundwe wonke umbongo kabini nakathathu umqolo ngomqolo ngesitanza, de uqonde intsingiselo yomqolo neyesitanza sisonke, ziyokukukhuphela ekuqondeni umongo nomxholo.
* Xa ukhonjwe kwisitanza, bonakalisa ukuba uyayiqonda intsingiselo yesitanza sonke, hayi eyomqolo omnye. Xa kuthethwa ngesakhiwo sangaphakathi kuqukwa: isigama, izafobe, isimbo, iimpawu zobhalo, izixhobo zesandi nazo zonke izikrweqe zohlalutyo egalele ngazo imbongi ukudidiyela umbongo wayo.

**Isakhiwo sangaphandle**

* Lo mbongo unezitanza ezine ezinemiqolo engalinganiyo.
* Isitanza sokuqala senziwe yimiqolo eli-14
* Isitanza sesibini senziwe yimiqolo eli-14
* Isitanza sesithathu senziwe yimiqolo eli-13
* Isitanza sesine senziwe yimiqolo engama-24
* Kwisitanza sokuqala, umqolo1,2,5,7,9,10,11 amagama ma-3, umqolo3 unamagama ama-6, umqolo 4,6, amagama -4, umqolo 8,12 amagama -5. umqolo 13 no14 amagama ma-2.
* Kwisitanza sesibini, umqolo1 amagama ma-2, umqolo 2,6,7,9,10,11, 12 amagama ma-4, umqolo 3, 4, 5, 8, 13,14 amagama ma-3.
* Kwisitanza sesithathu, umqolo1,2,9,10,12 amagama ma-4, kumqolo 3,5,6,8 amagama ma-3, umqolo 4, 7, 11 amagama ma-5 ze kumqolo 13 igama libe-1. kw sesine, umqolo 1,2,3,12,14,16,22 amagama ma-3, umqolo 4,5,6,7,9,11,13,18,19,23 amagama ma-4, umqolo 8, 15,17,20,21 amagama ma-5 umqolo 10 amagama ma-2, ze umqolo 24 ube negama elinye.

**5. UMLAMBO-J.J.R. JOLOBE**

1. Mna ndingumntwanana
2. Wesibhakabhaka.
3. Ikhaya likwelaa zulu liluhlaza.
4. Ndandihamba-hamba
5. Ngenqwelo yomoya,
6. Ndinxib`ezimakhwezi, ezimhlophe qhwa
7. Ke ndondel`ezantsi,
8. Ndanqwenel`ilizwe,
9. Ndavatha iingubo ezizezozilo.
10. Ndaza ke ndacanda
11. Isibhakabhaka,
12. Ndimenyezela njengombethe qhwa.
13. Ndaza ke ndawela
14. Phezu kwalo mhlaba
15. Udaka nothuli olungcolisayo.
16. Suka ke ndangcola,
17. Ndambi njengodaka;
18. Ndehlel` ebumnyameni ngaphantsi phaya.
19. Ngoku ke ndivela
20. Kuloo nzonzobila.
21. Sendimhle, ndimhlophe, ndihlambukile.
22. Sendiphuma phaya,
23. Ecaleni Kanye
24. Lezaa Ntaba zimahlathi abumnyama.
25. Sebesela apha
26. Bonke, banelisiwe
27. Abanxaniweyo bayo lemimandla.
28. Abahlambi kum na,
29. Bacoceke gqathu,
30. Boshum`abangcolileyo bezi ntlambo?
31. Kanti akusoze
32. Ubone kuncipha
33. Nakungcola kwami kukuhlamba oko;
34. Waye ungasoze
35. Ubone kudinwa
36. Kukwenz`ubulungisa, yonk`imihla le.
37. Ndikwaphambukela
38. Nasemasimini,
39. Ndinike ubomi kwizilimo ezo;
40. Ndimke ziphilile
41. Sezincumancuma,
42. Ndihambe indlela ebulolo yam.
43. Endleleni mgama
44. Ndifuman`umsili,
45. Edinw`ephelile, athi, ``Khawuncede,
46. Mandlandini, Mlambo. ``
47. Ndifinyez`ingubo.
48. Ndityhal`elo vili njengendoda mna.
49. Ndizolile cwaka;
50. Ndinyathela kuhle
51. Kwiindawo ezintle ezibuthafa.
52. Ndiyacamngca wena,
53. Ndibulel`umdali
54. Ngendalo ebunzwan`ejikeleyo qho
55. Olu hambo lungaba
56. Lulula na lonke?
57. Akukho zinzima zihlungisa umxhelo?
58. Ndibetheka nzima
59. Ezingxangxasini,
60. Nalapho ke ndihleke ndigigitheke.
61. Ke ndihamb`indlela
62. Yabaninzi bethu,
63. Ekungabuyway`esiphelweni sayo,
64. Kwisithabakazi
65. Esinga kulo yonke imilambo le,
66. Andiphelel`apho
67. Yakuphel`ihambo;
68. Ndibuya ndinyuke ndigoduke kambe.
69. Mna ndingumntwana
70. Wesibhakabhaka.
71. Ikhaya lam likwelaa zulu liluhlaza.

**Uhlobo/udidi lombongo**

* Ngumbongo-nkcazo kuba imbongi isichazela ngomlambo, indlela owenzeka ngayo kunye nemisebenzi yomlambo.

**Inkcazelo ngomlambo**

* Umlambo ngumjelo wamanzi asuka ezintabeni ahambe aye kunqumla iindawo ngeendawo uye kuphelela elwandle.
* Umlambo uneendawo ezinobunzulu nezingamanyele.

**Intsingiselo yamagama angaqhelekanga kulo mbongo**

|  |  |  |
| --- | --- | --- |
| **Isigama** | **Intsingiselo eqhelekileyo** | **Intsingiselo efihlakeleyo** |
| Umntwanana | Umntu oselula ngokobudala, ongekakhuli kuyaphi ngokomzimba nengqondo | Ubuncinane njengoko kukho ulwandle olukhulu |
| Ezimakhwezi khwezi | Iimpahla/izinxobo ezikhazimlayo/eziqaqambileyo ngebala | Amafu amhlophe esibhakabhakeni. |
| Ukondela | Ukuyijonga ithuba elide into ingqondo yakho yonke uyimilisele kuyo. | Ukuthi gubungu kwamafu elungele ukuwisa imvula. |
| Ndavatha | Kukunxiba ezinxibo ezilungele umsitho/umcimbi othile |  |
| Ezizezozilo | Ukuzila kukunxiba kukuzibekela bucala emva kokwehlelwa sisehlo esithile. Xa bekubhujiwe lowo ubhujelweyo ukuba ungumfazi unxityiswa iimpahla ezimnyama kuba ezilile. | Amafu afingizayo amnyama eza nemvula. |
| Inzonzobila | Yindawo enzulu emlanjeni enobungozi, ede xa uyijongile ufike amanzi emnyama |  |
| Ukuhlambuluka | Ukuzicoca ngokukhupha zonke izibi ezikuwe. |  |
| Gqathu | Ukwenzeka kwento ngokugqibeleleyo. |  |
| Kuncipha | Ukuya esiphelweni/ Into eya iphela ngokuphela. |  |
| Ukuphambukela | Ukuthi cebu kwindlela yakho, ukhe uhambe ngenye okanye udlule ndaweni ithile ngeenjongo ezithile. |  |
| Ebulolo | Ukuhamba wedwa |  |
| Mgama | Ubude bendlela. |  |
| Umsili | Umntu osilayo/ ogubayo. |  |
| Ndifinyeze | Ukunyusela phezulu /Ukwenza mfutshane.  |  |
| Ukucamngca | Ukucinga nzulu. |  |
| Ubunzwana | Ukubukeka/ ubuhle obucikizekileyo ngokwenkangeleko yangaphandle. |  |
| Umxhelo | Uvakalelo lomphefumlo |  |
| Iingxangxasi | Amanzi amaninzi asuka phezulu emaweni ehla ngamandlakazi amakhulu. |  |
| Ukugigitheka | Intsini engapheliyo elawulwa luvakalelo.  | Isandi sokubetheka kwamanzi emaweni. |
| Kwisithabakazi | Indawo enkulu nebanzi kakhulu ekungelula ukubona isiphelo sayo. | Ngokwalo mbongo lulwandle. |

**Umxholo**

* Lo mbongo ungemvelaphi yamanzi omlambo, indlela adaleka gayo, ukubaluleka kwawo, imisebenzi yawo kwindalo nakuluntu jikelele.

**Umongo wesitanza ngasinye**

|  |  |
| --- | --- |
| **Isitanza**  | **Umongo/ingcamango ephambili yesitanza** |
| Kwisitanza 1 | Sichazelwa ngemvelaphi yomlambo, ukuba umlambo usuka esibhakabhakeni. |
| Kwisitanza 2 | Kuqala kuqulungane amafu, ajingele busezantsi ze emva koko amachaphaza ayimvula ehle ngesibhakabhaka. |
| Kwisitanza 3 | Izinto othe wadibana nazo apha emhlabeni (Umz: udaka, uthuli). |
| Kwisitanza 4 | Indawo othe waya kufikelela kuyo umlambo emva kokuba imvula ithe yawela emhlabeni. |
| Kwisitanza 5 | Imisebenzi yomlambo. |
| Kwisitanza 6 | Ukungadinwa komlambo ngenxa yokwenza imisebenzi ethile |
| Kwitanza 7 | Iindawo apho uthi uphambukele khona umlambo xa ukolu hambo lwawo. |
| Kwisitanza 8 | Izinto ezenziwa ngumlambo apha endleleni. |
| Kwisitanza 9 | Ubunzima othi udibane nabo umlambo. |
| Kwisitanza 10 | Indawo ofikelela kuyo umlambo njengeminye imilambo. |
| Kwisitanza 11 | Indawo ophindela kuyo umlambo emva kohambo lwawo oluza emhlabeni. |

**Intsingiselo engundoqo**

* Imbongi isichazela ngomlambo kunye nemisebenzi yawo.

**Imfundiso**

* Imfundiso yokuba ubomi bungumxhube wezinto ezintle nezimbi/ yimfundiso yokuba ebomini kufuneka ulindele okubi nokuhle/ yimfundiso yokuba izinto odibana nazo ebomini zingakutshintsha/ yimfundiso yokuba amanzi amvula asuka esibhakabhakeni esulungekileyo afike emhlabeni angcole.

**Umoya wembongi**

* Wonwaba/wovuyo ungenkqubo yokudaleka komlambo ngokwamanqanaba etyhilwa ngesigama esikhaphukhaphu esincomayo nesidiza udlamko esisesi:

“Ndinyathela kuhle”; “Kwiindawo ezintle”; “Sezincumancuma” Ndibulel’ uMdali”

**Imifanekiso ngqondweni**

* **Umfanekiso ngqondweni weliso. Imizekelo:**
	+ “Mna ndingumntwanana.”
	+ “Ikhaya lam likwela zulu liluhlaza.”
	+ “Ndinxibe ezimakhwezikhwezi.”
	+ “Ezimhlophe qhwa.”
	+ “Ndondel’ezantsi.”
	+ “Iingubo ezizezozilo.”
	+ “Ndimenyezela njengombethe qhwa.”
	+ “Sebesela.”
	+ “Sezincumancuma.”
	+ “Ndityhale.”
* **Umfanekiso ngqondweni** **wendlebe**
* “Ndihleke ndigigitheke: uphuhlisa isandi esinziwa ngamanzi xa ebetheka ematyeni okanye xa kunethe kakhulu kwagcwala umlambo.”

**Isakhiwo sangaphakathi**

* Sifumaneka ngokutolikwa kwesihloko, umqolo, nombongo uwonke.
* Mawufundwe wonke umbongo kabini nakathathu umqolo ngomqolo ngesitanza, de uqonde intsingiselo yomqolo neyesitanza sisonke, ziyokukukhuphela ekuqondeni umongo nomxholo.
* Xa ukhonjwe kw, bonakalisa ukuba uyayiqonda intsingiselo yesitanza sonke, hayi eyomqolo omnye kw.
* Xa kuthethwa ngesakhiwo sangaphakathi kuqukwa: isigama, izafobe, isimbo, iimpawu zobhalo, izixhobo zesandi nazo zonke izikrweqe zohlalutyo egalele ngazo imbongi ukudidiyela umbongo wayo.

**Isakhiwo sangaphandle**

* Lo mbongo wenziwe zizitanza ezilishumi elinanye.
* Isitanza 1,2,3,4, 5, 6, 7, 9 & 11, ngasinye senziwe yimiqolo emi-6.
* Isitanza sesi-8 senziwe yimiqolo eli-12
* Isitanza se-10 sona senziwe yimiqolo 5
* Imiqolo yenziwe ngamagama angalinganiyo.
* Isitanza sokuqala, umqolo 1,4,5 amagama ma-2, umqolo-2 igama linye ukuze umqolo-3 & 6 ubenamagama ama-4.
* Isitanza sesibini, umqolo 1,3,6 amagama ma-3, umqolo -2 no 4 amagama ma-2, umqolo wesihlanu igama li-elinye.
* Isitanza sesithathu, umqolo 1,2,3,4 amagama ma-3, umqolo 5 amagama ma-2 umqolo 6 amagama ma-4.
* Isitanza sesine, umqolo 1,3 amagama ma-3, umqolo 2,4 no 5 amagama ma-2 ze umqolo-6 ubenamagama ama-4.
* Isitanza sesihlanu, umqolo 1,2,5 amagama ma-2, umqolo 3,4 amagama ma-3 ze umqolo -6 ube namagama ama-4.
* Isitanza sesithandathu, umqolo1,2,4,5 amagama ma-2, umqolo -3 amagama ma-4 ze umqolo -6 ube namagama ama-5.
* Isitanza sesixhenxe, umqolo 1,2,5 igama li-1, umqolo -3,6 amagama ma-4 ze umqolo -4 ubenamagama ama-2.
* Isitanza sesibhozo, umqolo 1,2,4,5 ,7,8,10,11 amagama ma-2, umqolo 3,12 amagama ma-4 ze umqolo -6 ubenamagama ama-5.
* Isitanza sethoba, umqolo 1, 2, amagama ma-3, umqolo -3 no 6 amagama ma-4, umqolo -4 amagama ma-2 ze umqolo wesihlanu ubenegama eli-1.
* Isitanza seshumi, umqolo 1 no 3 amagama ma-3, umqolo 2 amagama ma-2, umqolo 4 igama linye ze umqolo 5 ube namagama ama-5.
* Isitanza seshumi elinanye, umqolo1, 2, 4 amagama ma-2, umqolo-3 amagama ma-4, umqolo -5 igama li-1 ze umqolo -6 ubenamagama ama-5.